ՄԵՂՐԻ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ ԱՐԱՐԱՏ ԹՈՒՄԱՆՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՆՈՐ ՈՒՍՈՒՄՆԱԿԱՆ ՏԱՐՎԱ ՄԵԿՆԱՐԿԻ ԱՌԹԻՎ

Մեղրի համայնքի հարգելի’ բնակիչներ, համայնքի  կրթօջախների աշակերտներ, ուսանողներ, սաներ, մանկավարժներ և ծնողներ,

ի սրտե շնորհավորում եմ բոլորիս նոր ուսումնական տարվա մեկնարկի և Գիտելիքի օրվա առթիվ: Համամարդկային արժեքների ձևավորման, քաղաքակրթության զարգացման, ազգերի ու ժողովուրդների հարատևության հիմքում մշտապես եղել և մնում է ազգային գիրը, պատմության կերտումն ու այդ գրերի միջոցով դրա փոխանցումը սերնդեսերունդ: Առանձնակի ջերմությամբ շնորհավորում եմ բոլոր  առաջին դասարանցիներին, քանզի այս օրն առավել հիշարժան է հենց նրանց համար: Դպրության օջախ  ոտք դնող յուրաքանչյուր առաջին դասարանցի կոչված է նորովի շունչ տալու և վեր բարձրացնելու համամարդկային արժեքները: Ցանկանում եմ, որ  ուսումնառության ողջ ընթացքը նրանց համար լինի աշխարհաճանաչման ու ինքնադրսևորման ժամանակաշրջան:

Սիրելի՛ աշակերտներ, բոլորիդ  մաղթում եմ, որ նոր ուսումնական տարում լավ սովորեք, քանի որ  կրթված քաղաքացին մեր պետականության  պահպանման, մեր երկրի առաջընթացի  ու հզորացման, ազգային անվտանգության ապահովման կարևոր երաշխիքն է: Զինվենք արդիական գիտելիքներով, քանզի օր օրի փոխվող համաշխարհային մարտահրավերներին կարող ենք դիմակայել գիտելիքի ուժով:

Օրվա առթիվ առանձնակի շնորհավորում եմ նաև մանկավարժներին և կրթության ոլորտի բոլոր ներկայացուցիչներին, ում վստահված է սերունդների կրթության և դաստիարակության դժվարին, սակայն շնորհակալ գործը:

Կրկին շնորհավորելով  Գիտելիքի օրվա առթիվ՝ մաղթում եմ բոլորիդ քաջառողջություն և հաջողություններ ուսման մեջ, իսկ մանկավարժներին՝ անսպառ եռանդ ապագա սերունդների հայեցի դաստիարակության հայրենանվեր գործում: